1:Letərəŋka, Pol də sləna ndəni masləŋ na Zezu Krestu də wəŋgla na Maŋgəlva karban wənna zeŋgille məs anah wənnani də wəsap də Zezu Krestu.
2:Sukki nədawver suko, Timote wətu namkrawa. Maŋgəlva Affən də Ɗəfdaya nam Zezu Krestu dəpsukum mbəlembəle də ula saha, də zamə.
3:Intatəɗɗa soko sən Maŋgəlva məs nədawgəɗ sən wəza də makraw barə, va net dəhiŋgiɗu pakə. Intatə gəɗ sən soko pay pakə, kapay də dəfəɗ pakə əntatəɗum akok də wəzuli nawa.
4:Intatəɗum aket sin nok məs kədawhəmma, əntatəɗum akok nawluko, vi makraw dəsan gən neki.
5:Intatəɗumon wətaf noko məs tay də matakataka ɓa, wətaf nan ndəni attuk Loyis dət mok Unike arəhaŋ dabəŋ. Nəsənka wətaf nan bo taya makrok gesiŋ.
6:Ndəni kan nədaɗum akoko, say azi zuk aza zəga məs Maŋgəlva apsuko, məs kərah pay nəɗi vaw akoko.
7:Maŋgəlva apsəmək Əmpəs nani məs aknah na makram də geslne ɓa, amma waknah makram də sembe də wəŋgla gəm də wəga zuko.
8:Wil adawdukun daɗɗa saydawa aka Ɗəfdaya ɓa, walla daɗɗa saydawa akaw innəŋ mədaŋgay vinəŋ ɓa. Say nok dərəŋ na agəm hara bonoy noko, vi labara nenek va məs Maŋgəlva apsuko.
9:Ndəni dəkoh gəmə, ndən dəyəmə məsam gən ɗii nani, vi wəza mogon məs məgəɗi ɓa, amma vi wəŋgla nani də mbəlembəle nani, aɗɗa səmək mbəlembəle nan də Zezu Krestu, daga məɓəlli əɗɗa zəga tagay ɓa.
10:Amma kakaŋ na arban səmək də wəziya na Zezu Krestu, məzukohgəmə. Zezu Krestu agrakək sembe na əmta, arbanək zeŋgille məza amta ɓa, ndəni labara nenek adarban səmə.
11:Maŋgəlva apanək wəza narban labara nenek a vawa, ka nəsaw gən masləŋ narban wənnani.
12:Vini nədawssaa bonoyəŋka. Amma bonoy nan geslne duna sən ɓa, vi nəsənək an məs nətafə gesiŋgi də sembeyi nawga məs avayə, ha gap pay na kita adazani.
13:Arma wəpel məs kəpprəm səmawa, asban va zəga narban tive, asok də wətafa də wəŋgla, an məs mərah də wəsap nam də Zezu Krestu.
14:Arma zəga mərban mogon məs məppan sukəŋka, arma wənnan də wəbaah na Əmpəs Salala*, məs dəsan amakramə.
15:Kəsənka ɗii naka dələv na Asiya pak appawənka, ko Figelus də Hermogenes pak tahəŋ aweleŋti.
16:Ɗəfdaya dəɗɗa mogon nan aka gəla na Onesiforus, vi armak vaw pay pakə. Ko wil dədanən vi nəsaw ɗəf na daŋgay ɓa.
17:Adan agap a Roma, akayawək zən soksoku, ha ndən gas ərəwa.
18:Ɗəfdaya dəbaah səni dərah gən riba mogon səva Ɗəfdaya pay wəziya nani. A Efesus agəɗ suwək wəza mogoni, nok bo kəsənək wənnani.